b'\n_START_ARTICLE_\nTangentni \xc5\xa1tirikotnik\n_START_PARAGRAPH_\nTang\xc3\xa9ntni \xc5\xa1tirik\xc3\xb3tnik je v ravninski geometriji konveksni \xc5\xa1tirikotnik za katerega obstaja kro\xc5\xbenica, ki se dotika vseh njegovih stranic, oziroma, ki ima v\xc4\x8drtano kro\xc5\xbenico. Ime tangentni izhaja iz zna\xc4\x8dilnosti, da je vsaka njegova stranica tangentna na eno v\xc4\x8drtano kro\xc5\xbenico._NEWLINE_Ena od osnovnih zna\xc4\x8dilnosti tangentnega \xc5\xa1tirikotnika je, da je \xc5\xa1tirikotnik tangentni, \xc4\x8de in samo \xc4\x8de se simetrale njegovih notranjih kotov sekajo v eni to\xc4\x8dki.\n_START_SECTION_\nPosebni primeri\n_START_PARAGRAPH_\nPosebni primeri tangentnih \xc5\xa1tirikotnikov so vsi deltoidi, na primer romb in kvadrat. Vsi deltoidi so ravno tisti tangentni \xc5\xa1tirikotniki, ki so tudi ortodiagonalni. Posebni primer tangentnega \xc5\xa1tirikotnika je tudi tangentni trapez. \xc5\xa0tirikotniki, ki so hkrati tangentni in tetivni, se imenujejo bicentri\xc4\x8dni \xc5\xa1tirikotniki ali tetivnotangentni \xc5\xa1tirikotniki.'